**Kanadan edustajainhuone** (engl. *House of Commons of Canada*, ransk. *Chambre des communes du Canada*) on Kanadan parlamentin alahuone, jossa on 338 jäsentä. Parlamentin ylähuone on nimeltään senaatti.

Viimeisimmät vaalit käytiin lokakuussa 2019. Vaikka liberaalipuolue menettikin paikkoja, se säilytti asemansa suurimpana puolueena ja puolueen puheenjohtaja Justin Trudeau jatkoi pääministerinä. Puolueella tulee olla vähintään 12 edustajaa, jotta se saa virallisen aseman parlamentaarisia prosesseja varten. Liberaalipuolueen lisäksi konservatiivipuolue, Bloc Québécois -puolue ja uusi demokraattinen puolue saivat tarpeeksi paikkoja.

Vaalipiirit ja vaalitapa
------------------------

Edustajainhuoneen vaalit pidetään neljän vuoden välein. Vuonna 2003 voimaan astunut laki määrittelee vaalipäiväksi lokakuun kolmannen maanantain neljä vuotta viimeisimpien vaalien jälkeen.

Kanadassa on käytössä enemmistövaalitapa, jossa sovelletaan pluraliteettijärjestelmää (engl. *first-past-the-post*). Näin ollen Kanada jakautuu 338 yksittäiseen vaalipiiriin (engl. *constituency*, ransk. *circonscription*), joista kustakin valitaan yksi eniten ääniä saanut edustaja alahuoneeseen. Yksi edustaja edustaa laskennallisesti 100 000 kansalaista.

Provinssien ja territorioiden kohdalla edustajainhuoneen paikat jakautuvat seuraavalla tavalla:

| Provinssi tai territorio | Paikkoja |
| --- | --- |
| Brittiläinen Kolumbia Brittiläinen Kolumbia | 42 |
| Alberta Alberta | 34 |
| Saskatchewan Saskatchewan | 14 |
| Manitoba Manitoba | 14 |
| Ontario Ontario | 121 |
| Quebec Quebec | 78 |
| Newfoundland ja Labrador Newfoundland ja Labrador | 7 |
| New Brunswick New Brunswick | 10 |
| Nova Scotia Nova Scotia | 11 |
| Prinssi Edwardin saari Prinssi Edwardin saari | 4 |
|  Yukon | 1 |
|  Nunavut | 1 |
|  Luoteisterritoriot | 1 |

Edustajainhuoneen jäsenet
-------------------------

Kanadan edustajainhuoneen jäsenet tekevät parlamenttityötä 26 komiteassa. Ne syventyvät johonkin tiettyyn aihealueeseen ja raportoivat tekemisistään parlamentille. Esimerkkejä komiteoista ovat mm. LANG (viralliset kielet), FINA (talous), NDDN (kansallinen puolustus) ja INDU (teollisuus, tiede ja teknologia).

Edustajat ovat parlamentissa pääsääntöisesti maanantaista perjantaihin. Tyypillinen edustajan työpäivä alkaa puoli yhdeksältä aamulla ja päättyy puoli seitsemältä illalla.

Huhtikuussa 2020 edustajainhuoneen jäsenen palkkio oli 182 600 Kanadan dollaria (noin 117 000 euroa) vuodessa. Edustajien palkkiosta vähennetään 120 dollaria jokaista poissaolopäivää kohden, mikäli poissaolon syy on joku muu kuin esim. sairaus, virallinen edustusmatka tai vanhempainvapaa. Edustajat raportoivat läsnäolostaan kuukausittain.

Lähteet
-------

1. 1 2  Members of Parliament House of Commons. Viitattu 30.3.2021. (englanniksi)
2. ↑  Party Standings in the House of Commons House of Commons. Viitattu 30.3.2021. (englanniksi)
3. ↑  FAQs on Elections  2020. Elections Canada. Viitattu 9.3.2020. (englanniksi)
4. ↑  Current Constituencies  2020. House of Commons. Viitattu 9.3.2020. (englanniksi)
5. ↑  House of Commons  2020. The Canada Guide. Viitattu 9.3.2020. (englanniksi)
6. ↑  Welcome to Committees  2020. House of Commons. Viitattu 9.3.2020. (englanniksi)
7. ↑  A Member's Typical Week  2020. House of Commons. Viitattu 9.3.2020. (englanniksi)
8. ↑  Indemnities, Salaries and Allowances *lop.parl.ca*. Viitattu 30.3.2021. (englanniksi)
9. ↑  Members' Allowances and Services Manual (pdf) (2. Members' Salary)  21.10.2019. House of Commons. Viitattu 9.3.2020. (englanniksi)